ফলে প্রতিবিপ্লবের লক্ষ্যে পাশ্চাত্যের পক্ষ থেকে যে বিপুল বিনিয়োগ বাড়বে, নানা রূপ ষড়যন্ত্র হবে এবং বিপ্লবের বিরুদ্ধে ব্যাপক যুদ্ধও যে শুরু হবে সেটি আর গোপন বিষয় নয়। ইরান বিপ্লবের পরও শত্রুপক্ষ বসে বসে আঙুল চুষেনি। বরং লাগাতর ষড়যন্ত্র করেছে, অবশেষে ইরাকের ঘাড়ে অস্ত্র রেখে দীর্ঘ ৮ বছর ব্যাপী এক রক্তক্ষয়ী যুদ্ধও চাপিয়ে দিয়েছে। পাশ্চাত্য শক্তিবর্গ এমনকি সাদ্দামের হাতে মারাত্মক রাসায়নিক অস্ত্রও তুলে দিয়েছে। ইরানীদের বিরুদ্ধে ইরাককে মদদ জোগাতে সাবেক মার্কিন ডিফেন্স সেক্রেটারি ডোনাল্ড রাম্সফিল্ড প্রেসেডেন্ট রিগ্যানের সরকারি প্রতিনিধি রূপে বাগদাদে সাদ্দাম হোসেনের দরবারে গিয়ে হাজির হয়েছেন। একই কারণে যুদ্ধ চাপিয়ে দেয়া হয়েছে আফগানদের উপর। তাই মধ্যপ্রাচ্যের বিপ্লবীদের সামনে এখন দু’টি পথ। একটি পাশ্চাত্যের সেক্যুলার দর্শনকে কবুল করে আনুগত্যের পথ, অপরটি ইসলামের পতাকা হাতে নিয়ে লাগাতর লড়াইয়ের পথ। একটি পাশ্চাত্যকে খুশি করার পথ, অপরটি আল্লাহকে খুশি করার পথ। দেখবার বিষয় হলো, মিশরের এবং সেসাথে মধ্যপ্রাচ্যের বিপ্লবীরা কোন পথটি বেছে নেয়। ০১/০৭/১২